b'\n_START_ARTICLE_\nTvrtko Dujmu\xc5\xa1i\xc4\x87\n_START_PARAGRAPH_\nTvrtko Dujmu\xc5\xa1i\xc4\x87 (Tuzla, 2. sije\xc4\x8dnja 1903. \xe2\x80\x94 Rijeka, 1. prosinca 1992.), hrvatski lije\xc4\x8dnik, otorinolaringolog\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u Tuzli. U Vara\xc5\xbedinu i\xc5\xa1ao u gimnaziju. Studirao medicinu u Zagrebu. Promoviran u lije\xc4\x8dnika u Zagrebu 1927. godine. Zaposlio se sljede\xc4\x87e godine u Dekanovcu kraj \xc4\x8cakovca gdje je bio okru\xc5\xbeni lije\xc4\x8dnik jednu sezonu. Potom je bio sekundarni lije\xc4\x8dnik Bolnice za du\xc5\xa1evne bolesti u Stenjevcu kraj Zagreba do 1931. godine. U zagreba\xc4\x8dkoj Bolnici milosrdnih sestara tri godine specijalizirao otorinolaringologiju koju je dovr\xc5\xa1io 1934. godine. Do 1941. radio kao asistent na Klinici za uho, nos i grlo u Zagrebu. U Sarajevu je 1941./42. vodio Otorinolaringolo\xc5\xa1ki odjel Dr\xc5\xbeavne bolnice. 1942. pre\xc5\xa1ao je u Zagreb gdje je do 1946. voditeljem Odjela za bolesti uha, nosa i grla Bolnice milosrdnih sestara u Zagrebu. Tijekom boravka u Zagrebu 1943. se habilitirao za privatnog docenta zagreba\xc4\x8dkoga Medicinskog fakulteta. Od te je godine Odjel nastavnom bazom Fakulteta. 1946. godine dobio je premje\xc5\xa1taj. Novo radno mjesto bila je Banja Luka. Ondje je zaslu\xc5\xbean za organiziranje Otorinolaringolo\xc5\xa1kog odjela. Od 1949. je opet u Zagrebu gdje je boravio dvije godine i bio je primarijusom Odjela za bolesti uha, nosa i grla zagreba\xc4\x8dke Op\xc4\x87e bolnice\xc2\xa0\xc2\xbbDr. Mladen Stojanovi\xc4\x87\xc2\xab\xc2\xa0(Bolnica Sestre milosrdnice). Karijera mu se nastavila 1951. u Sisku gdje je vodio Otorinolaringolo\xc5\xa1ki odjel. Od konca te godine je u Rijeci gdje je vodio Otorinolaringolo\xc5\xa1ki odjel Op\xc4\x87e bolnice Bra\xc4\x87a dr. Sobol. 1955. je po\xc4\x8deo s nastavom iz otorinolaringologije na novoosnovanom Medicinskom fakultetu u Rijeci. Habilitirao se 1957. za naslovnog docenta radom o slu\xc4\x8dajevima skleroma u Istri. 1960. izabran je za sveu\xc4\x8dili\xc5\xa1nog docenta, a 1960. postao je izvanredni profesor. Odjel je 1962. prerastao u kliniku, \xc4\x8dijim je Dujmu\xc5\xa1i\xc4\x87 bio predstojnikom sve dok nije oti\xc5\xa1ao u mirovinu 1973. godine. U me\xc4\x91uvremenu je 1969. izabran za redovitog profesora. Tako\xc4\x91er se bavio se audiologijom. Autor ototipske ljestvice na hrvatskom jeziku. Bavio se ozenom i njezinim kirur\xc5\xa1kim lije\xc4\x8denjem, istra\xc5\xbeivao tuberkulozu u otorinolaringologiji (dr Stanko Dujmu\xc5\xa1i\xc4\x87 bio je ftizeolog) i dr.'